Ditsem Nuus - Ongelooflike stroping van seelewe
Ongelooflike stroping van seelewe
Die ongelooflike stroping van die seelewe in die oseane van die wêreld blyk uit die feit van vistreilers wat inderwaarheid drywende verwerkingsfabrieke is, wat so groot is as 'n rugbyveld en wat tot maandelank op see opereer. Hulle maak gebruik van die volgende vier stropingsmetodes:
Langlyne of sg. "longlining" waardeur vislyne met hoeke met aas tot in lengte van 80 km deur die see dag en nag gesleep word en sodoende ontelbare vis op 'n slag ingekatrol word. Op hierdie wyse word ook veral groot vis sos swaardvis en geelvintuna geoes. Wanneer hierdie vis aan boord gekatrol word, vind 'n ontsettende slagting plaas soos met die verwerkingsproses begin word.
Kiefnette of sg. "gill nets", in lengte van 100 m tot 12 km, met vlotte bo en gewigte onder, word hulle in die see gespan en vir 'n tyd gelaat, om dan later deur die treilers gehaak en ingekatrol te word. veral op hierdie wyse word massas vis en seelewe "geoes".
Beursnette of sg. "purse seines", wat meer gespesialiseerde toerygnette is en waardeur spesifieke gesogte visspesies soos tuna en andere gevang word
Bodemnette of sg. "bottom trawlers", wat swaar nette is wat oor die bodem van die see gesleep word en omtrent letterlik alles op die bodem van die see skep, tot selfs stukke rots. Hierdie nette is al hoogs gemeganiseerd ontwikkel en het onder en aan die kante staal versterkings wat keer dat die nette skeur.
Al hierdie metodes is natuurlik ook tegnologies gekoppel en word gerekenariseerd gemonitor en bestuur. Dit het tot gevolg dat van groot visbevolkings na raming reeds sowat 90% uitgewis is. In die proses ly ook ander seelewe soos voëls, pikkewyne, ens. geweldig skade, terwyl die eko-seelewe ontsaglik beskadig word.
Hoewel daar baie nasionale wetgewing en internasionale verdrae is wat hierdie wanpraktyke verbied en reguleer, kom daar in die praktyk min van tereg. Dit geld veral 'n land soos Suid-Afrika wat nie sy seegrense oppas en sy gebiedswaters patrolleer nie.